Lav et referat af nedenstående tekst:

Tekst:
Flere danske håndboldklubber kæmper i øjeblikket med at få styr på den økonomiske situation grundet coronavirus. Sæsonen er nemlig afblæst, og det betyder også færre indtægter fra blandt andet kampe. Men nu har spillerne i Mors-Thy Håndbold valgt at give klubben en økonomisk håndsrækning i form af indholdet af spillernes bødekasse. Formand for Mors-Thy Håndbold, Johannes Søndergaard, er yderst taknemmelig for spillernes flotte gestus. - Det vidner om et stærkt sammenhold, som vi kan være stolte af, og som viser, at her er ingen hævet over klubben. Én ting er økonomien i spillernes donation, en helt anden ting er symbolikken. Spillerne læner sig ikke tilbage og venter på, at nogen fikser det her, tværtimod går de foran i kampen og bidrager til, at Mors-Thy Håndbold kan komme forsvarligt igennem Corona-krisen. Det er stort, synes jeg, lyder det fra bestyrrelsesformanden, der siger at der er tale om et "pænt femcifret beløb". Gennem sæsonen har spillerne i truppen bidraget til bødekassen, som under normale omstændigheder skulle have været brugt på en festlig afslutningstur, når sæsonen var slut. Corona-situationen har som bekendt sat en stopper for al unødig rejseaktivitet, og derfor er turen aflyst. - Vi gør det, fordi vi på alle mulige måder gerne vil hjælpe klubben, forklarer Mors-Thy Håndbolds anfører, Emil Bergholt. - Vi var et par stykker, der snakkede om, at når vi som hold ikke får mulighed for at bruge pengene i bødekassen, så har klubben mere brug for dem, end vi har, og der var fuld opbakning til at give pengene til klubben, lyder det fra Emil, der sammen med sine holdkammerater og i samråd med klubbens ledelse er i gang med at kigge på flere muligheder for at spare penge for den kommende sæson. - Vi er alle interesserede i, at der en velfungerende klub og arbejdsplads at komme tilbage til, når Corona’en tillader det, og derfor vil vi hjælpe Mors-Thy Håndbold med det, vi nu kan, slutter Emil Bergholt. Klubformand Johannes Søndergaard har endnu ikke et overblik over, hvad corona-situationen kommer til at koste klubben.

Referat:
Spillerne i Mors-Thy Håndbold har valgt at donere bødekassen til klubben for at støtte op i en ellers økonomisk vanskelig situation.